SOOVIDE VALSS
Eesti tants segarühmale
Tantsu on loonud Niina ja Alfred Raadik 1966. aastal Tallinnas ja kirjeldanud Niina Raadik 1986. aastal.
2007.a. X Noorte Tantsupeo gümnaasiumirühmade esituseks on tantsu täiendanud Kadri Tiis.
Eino Tambergi muusika. Urve Buschmanni sõnad.
Tants on mõeldud peamiselt keskkooliõpilastele (abiturientidele). Kuid seda võivad edukalt tantsida kõik segarühmad. Kõlab viimane koolikell. Abituriendid pöörduvad mõttes tagasi läbikäidud koolipäevade juurde ja otsustavad veel viimast korda tantsida oma klassikaaslastega. Tants on nooruslikult lüüriline. Põhisamme ja kogu tantsulist liikumist tuleb täita kergelt, sujuvalt, võimalikult suure väljendusrikkuse ning õrnusega. Tantsida võib pidulikus koolivormis.
Refr.	Avan päevale peod, ootan homset kui imet,
kuid mind eilsega seob tunne, mil pole nime.
Las meid nüüd kaasa viib veel, kaasa las viib koolipäevade rõõm -
Keerelgu samas me teel, keerelgu samas veel viimne kord tantsusõõr.

Pidage, sõbrad, las vaatan kord tagasi
Tänavanurgalt, kui paistab me kool.
Hoiame kätest nüüd kinni veel kõvasti,
Jätame kõigi ja kõigega hüvasti
Tänavanurgal, kui paistab me kool.

Refr. 	Avan päevale peod...
Kool avas homsesse pärani värava,
Täna ent süda on nukker ja hell...
Olgu me teed ikka puhtad ja avarad,
Tulgu nüüd päevad kõik rõõmudest säravad,
Sõprade jaoks olgu süda meil hell.

Refr.	Avan päevale peod...
Hoidkem siis tugevad sõprusesidemed,
Jagagem üheskoos mure ja rõõm,
Jäägu me silmisse noorusesädemed,
Tuksugu ühises rütmis me südamed -
Kergem siis mure ja suurem on rõõm.

Refr.	Avan päevale peod...
PÕHISAMMUD
Taktimõõt 3/4
1. Kõnnisamm
2. Voorsamm
3. Valsisamm
4. Valsisamm vajumisega
Takti I osal astutakse vasaku jalaga päkksamm küljele kõverdades tugijalga põlveliigesest. Takti II osal tuuakse parem jalg tugijala juurde polkseisu päkale sirutades mõlemaid jalgu põlveliigesest. Takti III osal astutakse vasaku jalaga päkksamm kohapeal.
TANTSU KIRJELDUS
Taktimõõt 3/4
OSAVÕTJAD: kaheksa segapaari.
LÄHTEASEND: paarilised on käevangus (tüdruk hoiab vasaku käega poisi parema käe alt) kõrvuti külgkardinate taga kummalgi küljel neli paari.
EELMÄNG (taktid 1-10)
Taktid 1-8. Vasaku jalaga alustades liiguvad paarilised kaheksa kõnnisammuga lavale.
Takt 9. Tantsijad moodustavad päripidise sõõri.
Takt 10. Tantsijad tõusevad päkkadele.
I TUUR A-OSA (taktid 1-31)
Taktid 1-2. Vasaku jalaga alustades liiguvad tantsijad sõõris kahe voorsammuga päripäeva.
Takt 3. Tantsijad liiguvad ühe voorsammuga sõõri keskme suunas, tõstes ühendatud käed alt ette-üles.
Takt 4. Tantsijad sooritavad ühe voorsammu taha, ühendatud käed langetatakse sirgelt ette.
Taktid 5-7. Tüdruk viib käed seelikusse ja vasaku jalaga alustades liigub kolme voorsammuga ümber oma paarilise täisringi vastupäeva. Poiss seisab sirgelt paigal, käed sirutatud ette-kõrvale, peopesad ülespoole.
Taktid 8-9. Tantsijad ühendavad käed all pihkseongus, parema jalaga alustades liiguvad kahe voorsammuga sõõris vastupäeva.
Taktid 10-11. Korratakse taktide 3-4 tegevust. 
Taktid 12-14. Poiss paneb käed seljale. teeb 12. takti I osal vasaku jala päkal poolpöörde päripäeva ja parema jalaga alustades liigub kahe voorsammu ning sammu ja lõppsammuga ümber oma paarilise kolmveerand ringi vastupäeva. Liikumise lõpetab poiss kodarjoonel, esipool vastupäeva (jn 1). Tüdruk sirutab käed ette- kõrvale, peopesad ülespoole ja parema jalaga alustades tantsib paigal kolm valsisammu vajumisega (väikese painutusega väljaastutud jala suunas). 14. taktil teeb tüdruk veerandpöörde päripäeva.
Taktid 15-16. Paarilised võtavad parem-ristvõtte eest, sisejalaga alustades liiguvad kahe voorsammuga ringjoonel vastupäeva.
Takt 17. Paarilised vallandavad vasakud käed. Ühendatud parema käega annab poiss tüdrukule hoo täispöördeks vastupäeva, samal ajal sooritab ta ise ühe valsi sammu paigal. Pöörde ajal on paremad käed sangvõttes. Tüdruk teeb täispöörde ühendatud paremate käte all ühe voorsammuga.
Taktid 18-21. Paarilised võtavad valsivõtte ja pöörlevad, välisjalaga alustades, nelja voorsammuga päripäeva liikudes ringjoonel edasi vastupäeva.
Takt 22. Paarilised vallandavad sisekäed ja tõstavad ühendatud väliskäed üles. Tüdruk teeb ühe sammu ja lõppsammuga ühendatud käte all täispöörde päripäeva, poiss teeb samal ajal ühe valsisammuga poolpöörde vastupäeva. Liikumise lõpetavad tantsijad päripidiselt ringjoonel, tüdruk poisist paremal. Käed ühendatakse all pihkseongus.
Taktid 23-24. Parema jalaga alustades liigutakse sõõris kahe voorsammuga vastupäeva.
Taktid 25-26. Korratakse taktide 3-4 tegevust, kuid 26. taktil pöördutakse ringjoonel rinnati, käed viiakse alt läbi kõrvale. Poiss teeb 26. taktil sammu ja lõppsammu.
Taktid 27-28. Tüdruk paneb parema käe seelikusse, poiss vasaku käe seljale. 27. taktil liigutakse ühe voorsammuga mööda kodarjoont ringi keskme poole. Tüdruk alustab liikumist parema, poiss vasaku jalaga. 
Samaaegselt sooritab tüdruk ühendatud käte all täispöörde päripäeva (jn 2). 28. taktil liigutakse mööda kodarjoont ühe põhisammuga nr 4 (valsisamm vajumisega) keskmest kaugemale. Tüdruk alustab vasaku, poiss parema jalaga. Ühendatud käed viiakse kõrvale. 
Taktid 29-30. Korratakse taktide 27-28 tegevust.
Takt 31. Viirgude moodustamine. Tüdrukud panevad käed puusale ja astuvad takti I osal parema jalaga sammu pöördeks päripäeva. Need tüdrukud, kes on juba esipoolega pealtvaatajate poole, astuvad sammu otse. Takti II osal toovad tüdrukud vasaku jala parema kõrvale. Kõik tantsijad lõpetavad liikumise esipoolega pealtvaatajate poole. 
Poisid astuvad takti I osal vasaku jalaga sammu nii, et jõuaksid oma paarilise selja taha. Takti II osal toovad poisid parema jala vasaku kõrvale ja panevad käed tüdruku randmetele (jn 3).
I TUUR B - OSA (taktid 32-51)
Taktid 32-33. Vasaku jalaga alustades liiguvad tantsijad kahe voorsammuga pealtvaatajate suunas (jn 4). Tantsijad on liikumise lõpuks neljas viirus (jn 4). 
Taktid 34-35. Säilitades endise tantsuvõtte, sooritavad tantsijad ühe valsisammu vajumisega (põhisamm nr 4) vasakule (vaade üle vasaku õla taha koos kerepöördega) ja teise valsisammu vajumisega paremale (vaade üle parema õla taha koos kerepöördega).
Taktid 36-39. Korratakse taktide 32-35 tegevust.
Taktid 40-43. Tüdrukud teevad poolpöörde päripäeva ja ühendavad paarilisega käed kätes. Kõik paarid teevad vasaku jalaga alustades nelja voorsammuga ühe täisringi paigal päripäeva.
Taktid 44-47. Vasaku jalaga alustades teevad paarid nelja voorsammuga ühe täisringi vastupäeva.
Taktid 48-49. Tüdruk paneb vasaku käe seelikusse, poiss paneb parema käe puusale. Teised käed (tüdruku parem ja poisi vasak) jäävad ühendatuks. Tüdruk teeb kaks voorsammu peaaegu paigal ja tõmbab poisi enda eest ringjoonele. Poiss liigub kahe voorsammuga tüdruku paremale küljele 48. taktil liigub poiss peaaegu otse ning 49. taktil sooritab tüdruku paremal küljel poolpöörde paremale (jn 5). Tantsijad lõpetavad liikumise ringjoonel paarikaupa kõrvuti, neli esimest paari päripidiselt, neli tagumist paari äraspidiselt (jn 6). 
Taktid 50-51. Nelja esimese paari poisid teevad kaks voorsammu peaaegu paigal ja tõmbavad tüdruku vasaku käega enda eest oma paremale küljele. Tüdrukud liiguvad ühe voorsammuga poisi paremale küljele, teise voorsammuga teevad poolpöörde paremale ning viivad parema käe kõrge ülalt kaarega paremale ja ühendavad paremal oleva poisiga pihkseongus (jn 6). Nelja tagumise paari poisid teevad kahe voorsammuga poolpöörde paremale (õigupoolest peavad nad tüdruku kohalejõudmise hõlbustamiseks liikuma tagurpidi) ja tõmbavad tüdruku endaga kaasa. Tüdruk liigub ühe voorsammuga ühe ringi ümber poisi ja teeb siis poisi paremal küljel veel poolpöörde päripäeva ning viib parema käe kõrge ülalt kaarega paremale ja ühendab paremal oleva poisiga pihkseongus (jn 6). Tantsijad lõpetavad liikumise päripidisel ringjoonel, tüdruk poisi paremal küljel. Käed on ühendatud all pihkseongus.
II TUUR A-OSA (taktid 1-31)
Taktid 1-30. Korratakse I tuuri A-osa taktide 1-30 tegevust.
Takt 31. Liigutakse ühe voorsammuga nii, et jäädakse kodarjoonele kõrvuti (tüdruk poisi paremal küljel), esipool vastupäeva. Sisekäed ühendatakse poolpüstvõttes, väliskäed pannakse puusale.
II TUUR B-OSA (taktid 32-51)
Taktid 32-35. Välisjalaga alustades liiguvad paarid nelja voorsammuga kõige otsemat teed diagonaaljoonele paariskolonni vastavalt joonisele 7. 
Taktid 36-37. Paarid nr 1, 3, 5 ja 7 teevad kaks valsisammu paigal, tõstavad 36. takti I osal ühendatud käed üles väravaks. Paarid nr 2, 4, 6 ja 8 liiguvad kahe valsisammuga eesoleva värava alt läbi (jn 8). 
Taktid 38-39. Korratakse taktide 36-37 tegevust, kuid väravad moodustavad paarid 2, 4, 6 ja 8. Väravate alt liiguvad paarid nr 1, 3, 5 ja 7. 
Taktid 40-43. 40. takti I osal vallandatakse võte. Kõik tantsijad teevad veerandpöörde päripäeva ja ühendavad viirgudes käed all pihkseongus. Tüdrukud on esimeses, poisid tagumises viirus (jn 9). Viiru otsmistel tantsijatel on vabakäsi puusal. Vasaku jalaga 
alustades liiguvad tantsijad viirus nelja kõnnisammuga otse. Kõnnisamm astutakse iga takti I osal. Poisid tõstavad ühendatud käed eest läbi üles. 43. takti I osal langetavad poisid oma ühendatud käed üle tüdrukute peade, moodustades ahelviiru. Tüdruk jääb oma paarilise paremale käele. 
Takt 44. Kõik tantsijad sooritavad ühe põhisammu nr 4 (valsisamm vajumisega) vasakule koos tugeva kerepainutusega vasakule. Ka pea pööratakse vasakule.
Takt 45. Tantsijad sooritavad ühe põhisammu nr 4 paremale koos tugeva kerepainutusega paremale. Ka pea pööratakse paremale. 
Taktid 46-47. Korratakse taktide 44-45 tegevust. 
Taktid 48-51. Tantsijad vallandavad käed vasaku jalaga alustades liiguvad voorsammudega. Esimese voorsammu ajal teeb tüdruk poolpöörde vasakule ja paarilised ühendavad käed kätes. Paarid liiguvad nelja voorsammuga päripäeva pööreldes ringjoonele (jn 10). 51. taktil viivad tüdrukud parema käe kõrge ülalt kaarega paremale ja ühendavad paremal oleva poisiga pihkseongus. Tantsijad lõpetavad liikumise päripidises sõõris.
III TUUR A-OSA (taktid 1-31)
Taktid 1-30. Korratakse I tuuri A-osa taktide 1-30 tegevust.
Takt 31. Tantsijad moodustavad ühe voorsammuga sõõri.
III TUUR B-OSA (taktid 32-51)
Taktid 32-35. Vasaku jalaga alustades liigub sõõr nelja voorsammuga kahte rinnati viirgu, millest üks on seljaga, teine esipoolega pealtvaatajale poole (Jn 11). 
Taktid 36-37. Võtet vallandamata tehakse 36. taktil üks põhisamm nr 4 (valsisamm vajumisega)  külgsuunas vasakule, painutades ka kere vasakule. 37. taktil tehakse üks põhisamm nr 4 paremale, kere painutatakse paremale. 
Taktid 38-39. Korratakse taktide 36-37 tegevust.
Taktid 40-41. Kõik tantsijad sooritavad kaks valsisammu. 40. taktil vasakule, 41. taktil paremale. Sellega teevad esimese viiru tüdrukud 40. taktil poolpöörde paremale ja poisid liiguvad oma tüdruku selja taha. Tagumise viiru tüdrukud liiguvad ühte viirgu esimese viiru tüdrukutega ja poisid samuti oma tüdruku selja taha (jn 12 ja 13). Tüdrukud panevad käed kohe seelikusse, poisid panevad käed tüdruku vöökohale. 
Taktid 42-43. 42. taktil tõstavad poisid tüdrukud üles, kusjuures tüdrukud aitavad kerge hüppega tõstele kaasa. Tõste ajal on tüdrukud hästi sirutatud, jalad koos. 43. taktil panevad poisid tüdrukud sujuvalt enda ette maha.
Taktid 44-45. Tantsijad sooritavad ühe põhisammu nr 4  (valsisammu vajumisega) vasakule, teise paremale. Endine tantsuvõte säilib. 
Taktid 46-47. Korratakse taktide 42-43 tegevust. 
Taktid 48-51. Paarilised pöörduvad rinnati (selleks teeb tüdruk poolpöörde paremale). Tüdruku käed jäävad 
seelikusse, poiss paneb käed tüdruku vöökohale. Vasaku jalaga alustades ja päripäeva pööreldes liigutakse nelja voorsammuga ringjoonele (jn 14). Liikumine lõpetatakse suures sõõris. 
IV TUUR (taktid 1-31)
Taktid 1-30. Korratakse I tuuri A-osa taktide 1-30 tegevust.
Takt 31. Takti I osal astutakse välisjalaga (tüdruk parema, poiss vasakuga) samm ringi keskme suunas. Takti II osal sisejalaga (tüdruk vasaku, poiss paremaga) lõppsamm. Koos jala juurdetoomisega tehakse kummardus paarilise poole. Tüdruk sooritab kummarduse sujuvalt ja laskub võimalikult alla. Poiss langetab pea. Sisekäed jäävad ühendatuks, väliskäed all.